ผู้นำรัสเซียต้องการเพิ่มประชากรในประเทศ
ประธานาธิบดีรัสเซียเรียกร้องให้คู่สมรสมีบุตรครอบครัวละสามคนเพื่อเร่งเพิ่มจำนวนประชากรจาก 142 ล้านในขณะนี้
ประธานาธิบดี Dmitri Medvedev กล่าวปราศรัยประจำปีต่อรัฐสภาของรัสเซียโดยใช้เวลาส่วนใหญ่พูดถึงเรื่องประชากร ผู้นำรัสเซียต้องการให้คู่สมรสชาวรัสเซียมีบุตรครอบครัวละสามคน โดยสัญญาว่าจะให้เงินรางวัลตอบแทนสำหรับบุตรคนที่สาม ให้บริการด้านการแพทย์ที่ดีขึ้น และให้ที่ดินฟรีเพื่อปลูกบ้านด้วย ประธานาธิบดีของรัสเซียยังแสดงความหวังว่า รัสเซียจะเป็นประเทศที่ไม่มีเด็กกำพร้า และต้องการให้เพิ่มโทษสำหรับการขายแอลกอออลแก่ผู้เยาว์ ในช่วงก่อนการล่มสลายนั้น สหภาพโซเวียตเคยมีประชากรมากกว่าของสหรัฐฯ เล็กน้อย แต่หลังการล่มสลายของสหภาพโซเวียตรวมทั้งปัญหาเศรษฐกิจที่ตามมา ทำให้รัสเซียมีสตรีในวัยเจริญพันธ์น้อยลง และประชากรของรัสเซียขณะนี้มีไม่ถึงครึ่งหนึ่งของสหรัฐฯ คือราว 142 ล้านคน ปัญหาประชากรที่ลดลง รวมทั้งอายุเฉลี่ยของประชากรที่สูงขึ้นเรื่อยๆ ทำให้รัสเซียต้องพึ่งพาแรงงานจากต่างชาติถึงปีละราว 10 ล้านคน โดยแรงงานส่วนใหญ่นี้มาจากเอเซียกลาง และขณะนี้รัสเซียเป็นประเทศที่ต้องนำเข้าแรงงานจากต่างชาติมากเป็นอันดับสองของโลก รองจากสหรัฐฯ